આજથી ૧૩ વર્ષ પહેલાં સ્ટીવન સ્પીલબર્ગે ચાર્લ્સ શોભરાજ જેવા જ ફ્રૅન્ક ઍબૅગ્નેલ નામના ગઠિયા પર ‘કૅચ મી ઇફ યુ કૅન’ નામની અદ્દલ આવી જ ફિલ્મ બનાવી હતી. એ સુપરહિટ ફિલ્મ અને પ્રવાલભાઈની આ ‘મૈં ઔર ચાર્લ્સ’ વચ્ચે સૌથી મોટો તફાવત એ છે કે સ્પીલબર્ગે ત્યારે કોઈનો પક્ષ નહોતો લીધો, જ્યારે અહીં પ્રવાલભાઈ દેખીતી રીતે જ ચાર્લ્સની પર્સનાલિટી અને પરાક્રમોથી અંજાયેલા લાગે છે અને એટલે જ ચાર્લ્સના કેસની તપાસ કરતા અધિકારી બનતા આદિલ હુસેન સિવાય ફિલ્મનાં તમામ પાત્રો - ઇન્ક્લુડિંગ આદિલ હુસેનની પત્ની બનતી ટિસ્કા ચોપડા - ચાર્લ્સથી પ્રભાવિત છે. દર બીજું વાક્ય ચાર્લ્સનાં ઓવારણાં લેતું જ લખાયું છે. કેવી રીતે ચાર્લ્સ જેલમાં ‘મેટ્રોપોલિસ’ અને ‘ગ્રેટ એસ્કેપ’ જેવી ક્લાસિક ફિલ્મો જુએ છે, તે કેવો મહાન રીડર છે જે હિટલરની ‘મેઇન કામ્ફ’ જેવી બુક વાંચે છે, કાયદાનો જાણકાર છે એવી તારીફોના જ પુલ બાંધવામાં આવ્યા છે. એમ છતાં આ ફિલ્મ એક્ઝૅક્ટ્લી ચાર્લ્સ શોભરાજ જેવા સિરિયલ-કિલર કે ઠગના માઇન્ડની અંદર જરા પણ ડોકિયું કરાવતી નથી. તે કઈ રીતે હત્યા કરે છે, લોકોને છેતરે છે એવી કોઈ વાતનું ડીટેલિંગ અહીં નથી. ઇન ફૅક્ટ, ડિઝાઇનર કપડાં પહેરીને પોઝ આપવા સિવાય આ ચાર્લ્સ ખાસ કશું કરતો નથી. તેના ઉચ્ચારોથી અડધા અંગ્રેજી-ફ્રેન્ચમાં રહેલા સંવાદો પણ સમજાતા નથી.